《潘若海约极乐寺看海棠阻风未预晚饭西安裱》
清代·曾习经

千忧谋一嬉，强引终不近。兹游固何与，一失数日闷。

荒荒国花堂，海棠称老本。潘侯有宿约，结束宁待劝。

今年春重阴，游事颇迟钝。岂知稍晴霁，陡觉风力奋。

崩腾挟万马，颠顿杂尘坌。积阴风易作，始信后山论。

年光殊可怜，尺棰日取寸。黄尘三月尾，高卧类酒困。

发歌剩五噫，著说比孤愤。人生妄意必，一笑有定分。

眼看春尚在，未致愁茵溷。游乎可再来，且办西安饭。

作者简介：曾习经，字刚甫，号蛰庵，揭阳人。光绪庚寅进士。历官度支部右丞。有《蛰庵诗存》。